Miriam Spiteri Debono In-Nutar Miriam Spiteri Debono (Rabat Għawdex, 1952) kienet Speaker tal-Parlament bejn l-1996 u l-1998. Miriam Spiteri Debono ikkontestat f'isem il-Partit Laburista f'erba' elezzjonijiet ġenerali fl-1981, fl-1987, fl-1992, u fl-1996. Wara din l-aħħar elezzjoni tagħha, il-Priministru Alfred Sant kien ħatarha Speaker tal-Parlament. Bejn l-1993 u l-1996 Miriam Spiteri Debono kienet ukoll President tal-Għaqda Nisa Laburisti. L-isem tagħha ssemma sa mill-2013 bħala l-President tar-Repubblika li tissuċċedi lil George Abela. Fil-ftuħ tas-Seba' Parlament, fil-5 ta' Diċembru 1996, Miriam Spiteru Debono nħatret Speaker. ONOR. ALFRED SANT (Prim Ministru): Nipproponi l-ħatra tan-Nutar Myriam Spiteri Debono bħala Speaker ta' din il-Kamra. SKRIVAN TAL-KAMRA: Min jissekonda? ONOR. EDDIE FENECH ADAMI (Kap ta' l-Oppożizzjoni): Nissekonda. SKRIVAN TAL-KAMRA: Il-mistoqsija hi l-elezzjoni tan-Nutar Myriam Spiteri Debono bħala Speaker tal-Kamra tad-Deputati. Dawk favur? (Onor. Membri: Aye) Dawk kontra? Agreed. "Il-mozzjoni għaddiet nem. con." "L-Onor. Myriam Spiteri Debono twasslet sas-Sedja mill-Prim Ministru, mill-Kap ta' l-Oppożizzjoni u mill-Iskrivan tal-Kamra." MADAM SPEAKER (Onor. Myriam Spiteri Debono): Bil-permess tal-Kamra naħseb li jkun xieraq illi ngħid kelmtejn ta' ringrazzjament. L-ewwelnett nixtieq nirringrazzja lill-Onor. Prim Ministru li pproponieni u lill-Onor. Kap ta' l-Oppożizzjoni li għoġbu jissekondani għal din il-ħatra. L-għażla tiegħi, maqbula bejnietkom, hija xiehda ta' l-impenn kemm tal-Gvern u kemm ta' l-Oppożizzjoni biex f'pajjiżna l-preżenza attiva tan-nisa fl-ogħla istituzzjonijiet tal-pajjiż tkompli tinħass u tikber. Ta' dan nirringrazzjahom b'mod speċjali. (Applaws) Nirringrazzja wkoll lill-Kamra kollha talli għoġobha tafdani b'din il-kariga ta' responsabbilta' kbira li bl-għajnuna t'Alla u tal-Membri kollha tal-Kamra se nfittex li naqdi b'fedelta' u lealta' sħiħa lejn pajjiżi u lejn il-poplu tagħna. Inħoss li lkoll kemm aħna f'dan il-Parlament l-ewwel u qabel kollox għandu jkollna l-ħakma fuqna nfusna biex neżerċitaw awtodixxiplina u nkunu rapreżentanti denji tal-poplu. Hawn fostna min hu żgħir fl-eta', hawn min hu aktar matur u ta' esperjenza, iżda nħoss li l-operat tagħna lkoll għandu jkun imnebbaħ mis-sinċerita' u mill-ġenwinita' li sfortunatament ħafna minna nitilfu meta ma nibqgħux tfal. Għalhekk filwaqt li nitlob 'l Alla biex iżomm idejh fuqna u lill-Ispirtu s-Santu biex jiggwidana, nistieden lill-Kamra biex tkompli bix-xogħol tagħha skond kif indikat fl-aġenda. (Applaws)